SOMO MAR 26
Wanyalo Timo Ang’o Mondo Wakony Rito Od Romo?
Od Romo moro amora mar Joneno mag Jehova oting’o nying maler mar Nyasaye. Omiyo, waneno ni en migawo makende rito odno obed maler, konenore maber maonge kama okethoree kendo wakawo migawono kaka gima duong’ e lamo marwa. Ji duto nyalo konyo e rito Od Romo.
Chiwri mondo ikony e timo ler bang’ chokruok. Bang’ chokruok moro amora, owete gi nyimine timo ler mawiye wiye e Od Romo mondo giweye ka ochanore maber. Dichiel e juma, itimo ler mong’ith ne Od Romo. Jaduong’-kanyakla kata jakony-tich moro tayo tijno kendo kinde mang’eny oluwo chenro moting’o tije sie monego otim. Kaluwore gi gima dwarore, ji chiwore mondo giywech, giluok dier ot, giywe buru, gichan kombe, giluok choche, giwang’ yugi, kata gitim ler oko mar Od Romo. Iyango odiechieng’ achiel e higa mar timo ler e okang’ maduong’. Wapuonjo nyithindwa miyo karwa mar lamo luor kuom tiyo kanyachiel kodgi e timo ler.—Eklesiastes 5:1.
Chiwri mondo ikony e loso kuonde mokethore e Od Romo. Higa ka higa, inono adimba chal mar Od Romo, iye gi oko. Kaluwore gi nonro mitimono, iloso kuonde mokethore kinde ka kinde mondo Od Romo onen maber, to mano konyo kik keth pesa. (2 Weche mag Ndalo 24:13; 34:10) Od Romo maler kendo morit maber en kama owinjore gi lamo Nyasachwa. Kuom riwo tijni lwedo, wanyiso kaka wahero Jehova kendo wahero karwa mar lamo. (Zaburi 122:1) Mani bende miyo wabedo gi nying maber e alworawa.—2 Jo-Korintho 6:3.
Ang’o momiyo ok onego wajwang’ karwa mar lamo?
Gin chenro mage mitimo mondo Od Romo osik ka ler?
Puonjri Weche Momedore
CHOKRUOGEWA
Joneno mag Jehova Timoga Chokruogegi e Yo Mane?
Ng’e kaka walamo.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn